Käes on september ja võime tähistada aasta möödumist surutise puhkemisest. Juba 12 kuud vabalanguses olnud siseturg dikteeris ettevõtjale ühe jututeema: kriis. Konsensusena arvatakse, et sügiskuudel raskused aina süvenevad. Positiivsed signaalid USAst või Lääne Euroopast pidavat Eestisse jõudma mitte varem kui 2011. aasta lõpus.  Minu meelest ei saa aga välistada, et uus tõusulaine puhkeb juba lähikuudel. Mõned  tähelepanekud mikrotasandil. Ajalehtedesse ja veebi on uuesti tekkinud töökuulutused, veel kevadel tundus, et kõik ettevõtted in corpore koondavad ja vähendavad palka, aga nüüd näeme turul arvestataval hulgal vastuvoolu liikujaid.  Aasta jooksul on Äripäev igal kuul kaotanud tellimusi, suurfirmad vähendasid tellitud eksemplaride arvu ja sajad väikefirmad on ise lõpetanud tegevuse. Augusti teisel poolel nägime aga järsku trendimuutust. Uusi tellijaid lisandub Äripäevale nädalaga sama palju kui kevadel terve  kuu jooksul ja seda alustavate ja laienevate ettevõtjate arvelt.  Ja kõige tähelepanuväärsem. Suheldes klientide ja partneritega ei taheta enam rääkida raskustest ja kriisist. Koondamise ja palgavähenduse asemel räägitakse jälle uutest projektidest ja ideedest.  Tõsi, aasta 2007 niipea tagasi ei tule. Kuid päev, mil majandus on täna parem kui 12 kuud tagasi, paistab olevat üsna ligidal. Mulle tundub, et palju lähemal kui makroanalüütikud arvavad. Ja ka sööst üles võib tulla sootuks võimsam, kui  tänane rehkendus näitab.